Kommissionens beslutning

af 7. december 2001

om finansielt tilskud til udryddelse af klassisk svinepest i Det Forenede Kongerige i 2000

(meddelt under nummer K(2001) 3937)

(Kun den engelske udgave er autentisk)

(2001/871/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 572/2001(2), særlig artikel 3, stk. 3, og

ud fra følgende betragtninger:

(1) Der har været udbrud af klassisk svinepest i Det Forenede Kongerige i 2000. Denne sygdom udgør en alvorlig fare for EF's husdyrbestand. For at bidrage til, at sygdommen udryddes hurtigst muligt, kan EF medfinansiere støtteberettigede udgifter, som medlemsstaterne har afholdt.

(2) Kommissionen har vedtaget beslutning 2000/528/EF(3) om beskyttelsesforanstaltninger mod klassisk svinepest i Det Forenede Kongerige og ophævet beslutning 2000/515 (EF), ændret ved beslutning 2000/542/EF(4) og 2000/651/EF(5).

(3) Ifølge artikel 3, stk. 2, i Rådets forordning (EF) nr. 1258/1999(6) skal veterinær- og plantesundhedsforanstaltninger, som foretages efter EF's regler, finansieres af Den Europæiske Udviklings- og Garantifond for Landbruget, Garantisektionen. Artikel 8 og 9 i forordning (EF) nr. 1258/1999 gælder for finanskontrol.

(4) Der ydes kun EF-tilskud, hvis de planlagte foranstaltninger gennemføres effektivt og myndighederne sender alle nødvendige oplysninger inden for de fastsatte tidsfrister.

(5) Den 6. juni 2001 forelagde Det Forenede Kongerige en officiel anmodning om refusion af samtlige udgifter afholdt i denne medlemsstat i 2000.

(6) Allerede inden Kommissionens kontrol er gennemført, bør størrelsen af et forskud på EF's finansielle tilskud fastsættes. Dette forskud er beregnet således, at beløbet til erstatning for dyrene begrænses til 75 % af det anførte beløb, og således at de "øvrige omkostninger" midlertidigt begrænses til 10 % af dette erstatningsbeløb. Det beløb, der blev anført for disse øvrige omkostninger i forbindelse med den forrige klassiske svinepestepizooti i Det Forenede Kongerige, oversteg ikke denne grænse.

(7) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Det Forenede Kongerige kan få finansielt tilskud fra EF, så der i henhold til artikel 3, stk. 2, i beslutning 90/424/EØF kan ydes passende godtgørelse for obligatorisk nedslagning af dyr som led i foranstaltningerne til udryddelse af udbrud af klassisk svinepest, der opstod i løbet af 2000.

Artikel 2

1. EF's finansielle tilskud udbetales på grundlag af:

a) Det Forenede Kongeriges dokumentation for, at der er ydet hurtig og passende godtgørelse til ejerne

b) resultaterne af Kommissionens kontrol som omhandlet i artikel 3.

2. Under hensyntagen til den anmodning, som Det Forenede Kongerige allerede har forelagt, udbetales der et forskud på 2850000 EUR, så snart denne beslutning er vedtaget med forbehold af resultatet af den i artikel 3 omhandlede kontrol.

3. De dokumenter, der er nævnt i stk. 1, skal indbefatte en epidemiologisk rapport for hver bedrift, hvor der er slagtet og destrueret dyr, og et regnskab.

Af regnskabet skal det fremgå, hvilke dyrekategorier der er destrueret eller slået ned og destrueret på hver enkelt bedrift som følge af klassisk svinepest. Regnskaberne skal forelægges i elektronisk form som vist i bilag I.

4. Dokumentationen for de foranstaltninger, der er truffet i den periode, som er nævnt i artikel 1, skal fremsendes senest 60 dage efter, at denne beslutning er meddelt medlemsstaten.

5. Ved anvendelsen af denne beslutning forstås ved "passende godtgørelse" erstatning svarende til den værdi, som dyrene havde, umiddelbart før de blev inficeret.

Artikel 3

Kommissionen kan i samarbejde med de nationale myndigheder foretage kontrol på stedet af anvendelsen af ovennævnte foranstaltninger og udgifterne i forbindelse hermed.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 7. december 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 203 af 28.7.2001, s. 16-17.

(3) EFT L 214 af 25.8.2000, s. 42.

(4) EFT L 231 af 13.9.2000, s. 12.

(5) EFT L 272 af 25.10.2000, s. 46.

(6) EFT L 160 af 26.6.1999, s. 103.